钦定古今图书集成/明伦汇编/闺媛典/第207卷 > 廖璧
## 钦定古今图书集成/明伦汇编/闺媛典/第207卷 > 廖璧

按《福州府志》：廖璧，闽县人。父元熙与彭岳素友善，许
女其子梦槐。明年岳死，女为去容饰，不御若心丧，然
年十八，将归彭行有日矣，槐舟行溺死。女闻讣，哀愤
即欲自经，母防视弗获，乃请于祖母。及母往视殓，抚
尸恸哭，尸为出泪，口鼻血迸流，既促还。踊而呼，父母
不忍，遂留焉。槐父故江西人也，娶于罗客闽，复纳薛
氏。举梦槐及亡，后罗与薛不和，女泣谏曰：新妇所恃
为命者，二姑。今二姑不一心，若此新妇将何依。言讫
恸哭，罗薛皆感动亦哭，遂和好无间。时彭氏家落，梦
槐无兄弟。女于万历五年卒，年五十六，越七年旌表。